
Disse tre månedene i Namibia har vært fantastiske, både når det gjelder praksis, reiser, mat, vennskap og mye mye mer. Jeg er utrolig glad jeg turte å ta denne muligheten, og har ikke angret et sekund på at jeg gjorde det. Vi var til sammen 14 jenter fra utdanningene barnevern, sosialt arbeid og vernepleier som alle bodde under samme tak i byen Windhoek, hovedstaden i Namibia. 

Wadadee guesthouse 

Vi bodde på et gjestehus i Katutura, som betyr stedet der ingen vil bo. Dette er slumområdet i Windhoek, og en stor kontrast til hvordan vi var vant med nabolaget hjemme i Norge. Selv om gjestehuset ligger i Katutura følte jeg meg aldri utrygg, og hadde ingen ubehagelige opplevelser. Personalet er en stor grunn for dette, da de gjorde alt for at vi skulle føle oss trygge og var veldig opptatt av vår sikkerhet. Personalet på Wadadee er utrolig gjestfrie og får deg til å føle deg som hjemme med en gang, de hjelper deg med alt du kunne tenke deg, de organiserer turer og de er sykesøstrene dine om du føler deg syk. 


Praksisplassen 

Vi var fem vernepleierstudenter som hadde vår praksisplass på ”Dagbreek School for the Intellectually Impaired”. Dette er en spesialskole for funksjonshemmede barn i alderen 6-18 år. Skolen er en stor og fin, med mange ulike aktivitetsmuligheter for barna, slik som badebasseng, tennisbane, grønnsakshage osv. 

Arbeidsoppgavene mine var først og fremst å assistere lærer i undervisning, men jeg fikk også mye ansvar med å ta vare på enkeltelever som hadde en litt vanskeligere skolehverdag enn de andre elevene. 

Vi ble tatt godt i mot av både de ansatte og spesielt barna på skolen. Jeg vil absolutt anbefale å ha praksisperioden på Dagbreek, da man lærer masse og blir kjent med en gjeng fantastiske barn jeg mest sannsynlig aldri vil glemme igjen. 

Vi var også så helde å få ha noen av dagene i praksis på home of good hope, som er et suppekjøkken som ligger i et veldig fattig område i Katutura. Her fikk vi være med å dele ut mat til over 500 barn i alderen 1-18 år. Det var utrolig sterkt å se hvor glade barna var for å få dette måltidet, og ikke minst at det finnes så gode mennesker der ute som gjør dette frivillig uten og egentlig ha så mye selv. 

Tilslutt fikk vi også være med barnevernsstudentene en dag til Katutura svømmebasseng der vi hadde med oss et barn hver fra barnehjemmet ”hope village”. Dette var en veldig hyggelig dag og det gjorde sterkt inntrykk å se hvor glade barna ble for å få være med oss utenfor barnehjemmet noen timer. 

Turene
Selv om disse 13 ukene i hovedsak var bestående av praksis, fikk vi også muligheten til å reise mye rundt på andre turer i regi av Wadadee. Vi startet oppholdet med en 12 dagers tur gjennom Namibia, Botswana og til Victoria Falls i Zimbabwe. Dette var en fantastisk tur der hver enste dag besto av nye opplevelser og inntrykk. Vi så blant annet elefanter, giraffer, antiloper osv langs veien daglig, vi gikk tur med løver, hoppet i strikk, møtte bushmen og mye mye mer. På denne turen bodde vi i telt stort sett gjennom hele reisen, på fantastisk fine campingområder rundt om i Afrika, og fantastisk mat ble laget rundt bålet hver kveld.
 
Deretter hadde vi to helgeturer, den første til kystbyen Swakopmund i Namibia. Dette var en tur full av adrenalin, der samtlige av oss 14 jentene hoppet i fallskjerm og gjorde sandboarding. Her fikk vi også tid til litt etterlengtet strandliv og bare avslapping. 

Den neste helgeturen gikk til Sossusvlei, dette er en plass som ligger midt i Namibørkenen og har en fantastisk fin natur. Her brukte vi helgen på å klatre opp ulike sanddyner, og noen klatret opp big daddy som er en av de største i verden. Dette var tungt, men absolutt verdt det da du kommer på toppen og ser den fantastiske utsikten! 

Den siste turen varte en uke der vi reiste til Cape Town, her kjørte vi bussene til Wadadee og brukte 21 timer en vei. Her gjorde vi de typiske aktivitetene som table mounten, robben island, cape of good hope og vinsmaking. Samtidig hadde vi mye tid til egen aktivitet som somregel var shopping eller avslapping på stranden. En fantastisk fin by, som har absolutt alt du kunne tenke deg! 

Faglig og personlig utbytte 
Som sagt er dette en tur jeg aldri ville vært foruten, jeg har lært så utrolig mye jeg ellers ikke ville lært i Norge. Blant det viktigste jeg har lært er å sette mer pris på alt jeg har i Norge, da jeg har levd rundt stor fattigdom hele denne tiden. Jeg har lært å kjenne en annen kultur og å bygge relasjoner med forskjellige mennesker med ulik bakgrunn. Jeg vil også si jeg har blitt mer selvstendig, lært å ta godt vare på meg selv, blitt mer bereist og utviklet språkferdighetene mine. 

Jeg har også fått faglig utbytte av å ha denne praksisen, som jeg mest sannsynlig ikke ville fått av å ha den siste praksisen i Norge. Kulturforskjellene er store, og måten de ansatte jobbet på der kunne være veldig ulike fra hva vi gjorde hjemme i Norge. Dette var i starten vanskelig, men gikk bedre etter hvert da jeg forsto meg bedre på kulturen de lever i. På grunn av dette lærte jeg og reflektere mye over det arbeidet jeg gjør hjemme i Norge, og hvorfor jeg gjør som jeg gjør. Noe av det viktigste jeg også har lært er å se behovene til barn og unge i Namibia i forhold til i Norge, da det er store forskjeller på dette. 

Tilslutt vil jeg takke Høgskolen i Østfold for denne fantastiske muligheten, og oppfordre alle andre som får muligheten til å gripe sjansen. DU KOMMER IKKE TIL Å ANGRE! 

